钦定古今图书集成/明伦汇编/闺媛典/第336卷 > 张红桥
## 钦定古今图书集成/明伦汇编/闺媛典/第336卷 > 张红桥

按《列朝诗集》，张红桥，闽县良家女也。居于红桥之西，
因以自号红桥。聪敏善属文，豪右争欲委禽，悉不从。
语父母曰：“欲得才如李青莲者事之。”于是操觚之士
闻之，咸托五七字为媒，一盼而已。长乐王偁赁居其
邻，并窃见其睡起，寄以诗曰：“象牙筠簟碧纱笼，绰约
佳人睡正浓。半抹晓烟笼芍药，一泓秋水浸芙蓉。神
游蓬岛三千界，梦绕巫山十二峰。谁把碁声忽惊觉，
起来香汗湿酥胸。”张怒其轻薄，深居不出，偁悒怏而
去。偁之友福清林鸿道过其居，留宿东邻，适见张焚
香庭前，因托邻媪投诗曰：“桂殿焚香酒半醒，露华如
水点银瓶。含情欲诉心中事，羞见牵牛织女星。”张捧
诗为之启齿，援笔答曰：“梨花寂寂斗婵娟，银汉斜临
绣户前。自爱焚香消永夜，从来无事诉青天。”媪持诗
贺鸿曰：“娘子案头，诗卷堆积，未曾挥毫。今属和君诗，
诚所希有。”鸿亦大喜过望，因使媪通殷勤。越月馀，始
获命。鸿遂舍其家，以外室处之。自是唱和推敲，情好
日笃。偁闻盛饰访鸿，求张一见，张愈自匿。偁密赂侍
者潜窥，见鸿适与张狎，因作二诗以戏之。张愈恚怒。
偁知其意，乃挽鸿游三山。越数日，鸿绝裾逃归，夜至
所居，张方倚桥而望，鸿作诗曰：“溶溶春水漾璚瑶，两
岸菰蒲长绿苗。几度踏青归去晚，却凭灯火认红桥。”
其二曰：“素馨花发暗香飘，一朵斜簪近翠翘。宝马未
归新月上，绿杨影里倚红桥。”张和曰：“桂轮斜落粉楼
空，漏水丁丁烛影红。露湿暗香珠翠冷，赤栏桥上待
归鸿。”其二曰：“桥畔千花照碧空，美人遥隔水云东。一
声宝马嘶明月，惊起沙汀几点鸿。”后一年，鸿有金陵
之游，作《大江东》一阕留别曰：“钟情太甚人笑我，到老
也无休歇。月露烟云多是恨，况与玉人离别。软语叮
咛，柔情婉恋，镕尽肝肠铁。岐亭把酒，水流花谢时节。
应念翠袖笼香，玉壶温酒，夜夜银屏月。蓄喜含嗔多
少态，海岳誓盟都设。此去何之，碧云春树，早晚翠千
叠。图将羁思，归来细与伊说。”张亦依韵《赋别》曰：“凤凰
山下玉漏声，恨今宵容易歇。一曲阳关歌未毕，栖乌
哑哑催人别。含怨吞声，两行珠泪，渍透千重铁。柔肠
几寸，断尽临岐时节。还忆浴罢画眉，梦回携手，踏碎
花间月。谩道胸前怀豆蔻，今日总成虚设。桃叶渡头，
莫愁湖畔，远树烟云叠。寒灯孤馆荧荧，与谁闲说。”又
明年，鸿寄《摸鱼儿》一阕，绝句七首。张自鸿去后，独坐
小楼，居常郁郁无聊。及鸿诗词至，遂感念成疾，不数
月而卒。鸿归，闻张已死，失声号绝。彷徨之际，见床头
玉佩玦悬一缄，拆之，有《蝶恋花》一阕及绝句七首。其
词曰：“记得红桥西畔路，郎马来时，系住垂杨树。漠漠
梨云和梦度，锦屏翠幕留春住。”诗曰：“床头络纬泣秋
风，一点残灯照药藂。梦吉梦凶都不定，朝朝望断北
来鸿。”其二曰：“井落金瓶信不通，云山渺渺暗丹枫。轻
罗泪湿鸳鸯冷，闲听清宵嘹唳鸿。”其三曰：“寂寂香闺
枕簟空，满阶秋雨落梧桐。内家不遣园陵去，音信何
缘寄塞鸿？”其四曰：“玉著双垂满颊红，关山何处寄书
筒。绿窗寂寞无人到，海阔天高怨落鸿。”其五曰：“衾寒
翡翠怯秋风，郎在天南妾在东。相见千回都是梦，楼
头长日妒双鸿。”其六曰：“半帘明月影曈曈，照见鸳鸯
锦帐中。梦里玉人方下马，恨他天外一声鸿。”其七曰：
“一南一北似飘蓬，妾意君心恨不同。他日归来也无
益，夜台应少系书鸿。”鸿哀怨不胜，赋哀词酹之。自后
鸿每过红桥，辄为之于邑累日。